Iċ-ċiklisti sikwit jilmentaw li f’Malta jsibuha diffiċli biex jipprattikaw id-delizzju tagħhom minħabba fost l-oħrajn l-għadd kbir ta’ vetturi u n-nuqqas ta’ karreġġjati ddedikati għar-roti. Madankollu, pensjonant ġietu f’moħħu li minflok fit-toroq, ir-rota li l-ġar tiegħu kien se jarmi, jibda jużaha fil-baħar. Mario Pandolfino hu pensjonant b’ħafna ħin liberu. Madankollu, bħala eks uffiċċjal tal-infurzar mal-MEPA b’passjoni kbira għall-ambjent, iddeċieda li juża dan il-ħin biex joħloq rota tal-baħar…b’rota li l-ġar tiegħu kien se jarmi. “Rajt li għandha roti tan-nylon u ppruvajt nagħmel rota tal-baħar. Għamilt sketches u bdejt minn hemm. Kulma tara hemmhekk biċċiet tal-ħadid, floats magħmulin minn tankijiet taż-żejt. Kulma xtrajt ftit boltijiet”, qal is-Sur Pandolfino. Ir-rota tintrama f’temp ta’ ftit sekondi u biha jista’ jaqdef kemm ‘il quddiem kif ukoll b’lura b’veloċità ta’ bejn tlieta u erba’ knots. “Għandek qisek bħal paddle wheel u din waqt li tkun qed taqdef, sprocket ta’ wara ma ħallejthix free wheeling u nista’ naqdef bir-reverse ukoll. Għandek steering normali u kemm inwaħħal biċċa rudder 10 sekondi kollox u qisek qed issuq rota fuq l-art. Ġietni €35 kollox u kulħadd jista’ jagħmilha bi ftit immaġinazzjoni”, kompla s-Sur Pandolfino.Din mhux l-ewwel invenzjoni ta’ Mario Pandolfino b’materjal riċiklabbli. 15-il sena ilu kien bena ajruplan żgħir microlight li kien itajjar f’partijiet tal-gżejjer Maltin. Iżda minflok itir, bħalissa qed jieħu gost idur minn bajja għall-oħra u jiskopri partijiet tal-port il-kbir li qatt qabel ma kien irnexxielu jara.